b'\n_START_ARTICLE_\nAlojz Ipavec\n_START_SECTION_\nSkladateljsko delo\n_START_PARAGRAPH_\nAlojz je \xc5\xbee kmalu pokazal izjemno muzikalnost; kar je mati enkrat zaigrala na klavirju, si je brez te\xc5\xbeav zapomnil. Njegov prvi napev \xc5\xa0kerjan\xc4\x8dek je iz\xc5\xa1el skupaj s pesmimi njegovih bratov v\xc2\xa0\xc2\xbbPesmarici za kratek \xc4\x8das\xc2\xab. Pesmi je pisal v zgodnjeromanti\xc4\x8dnem slogu, kar \xc5\xa1e posebej velja za njegove tehni\xc4\x8dno zahtevna klavirske skladbe. Njegovi najbolj znani klavirski skladbi sta Fantazija v obliki poloneze in \xc5\xbdalna kora\xc4\x8dnica (Trauermarsch). Romanti\xc4\x8dni slog je bil v njegovem \xc4\x8dasu aktualen v evropskem prostoru; \xc5\xbeal pa je svoje samospeve komponiral na nem\xc5\xa1ke in ne na slovenske pesmi. Svoje domoljubje je vendarle izkazal z naslovom val\xc4\x8dka Heimaths-Kl\xc3\xa4nge (Zvoki domovine). Prav tako se je pod svoja dela podpisoval s slovenskim priimkom Ipavec, medtem ko na Dunaju natisnjene kompozicije avtorja predstavljajo s priimkom Ipavitz.'